跋吳箕秀才詩卷
作者：楊萬里
朝代：宋

paragraphs: 君家子華翰林老，解吟芳草夕陽愁。
開紅落翠天爲泣，覆手作春翻手秋。
晚唐異味今誰嗜，耳孫下筆參差是。
一徑芙蓉十萬枝，喚作春風二月時。
旁人笑渠眼花恐落井，渠方掉頭得句呼不醒。
老夫向來守荆溪，郡有詩人元不知。
贈我連城雜照乘，一夜空齋橫白蜺。